Man wat werk verloor ná kankerdiagnose wen LottoArgieffoto ŉ Man van Noordwes wat verlede jaar met aggressiewe prostaatkanker gediagnoseer is en vanjaar sy werk verloor het nadat hy in een oog blind geword het, het pas R17,5 miljoen ryker geword. Ithuba, die liggaam wat die Nasionale Lotery bedryf, het in ŉ verklaring gesê die man wie se naam nie verstrek is nie het R45 op Lotto-kaartjies bestee om die boerpot van R17 527 655,10 te wen. Volgens die gelukkige wenner het hy nog altyd ŉ gevoel gehad dat hy die Lotto sou wen. Nadat die man in Februarie verlede jaar met kanker gediagnoseer is, het sy lewe begin uitrafel. “Nadat ek uitgevind het ek het prostaatkanker, het ek gevoel asof my lewe tot ŉ einde kom. Ek het met kankerbehandeling begin en al wat ek kon doen is om te hoop op die beste,” het die man gesê. In Mei vanjaar het hy ŉ verdere terugslag gehad toe hy sig in sy een oog verloor het. “My werk vereis dat ek baie reis en ek was op 18 Mei op die pad toe my linkeroog skielik dof geraak het. Ek het ŉ dokter gaan sien en daar is ŉ noodoperasie gedoen, maar die operasie was nie suksesvol nie. Ek het alle sig in my linkeroog verloor.” Ná hierdie terugslag kon hy nie langer by sy werk aanbly nie en in Junie het hy sy laaste salaristjek van sy werkgewer ontvang aangesien al sy siekverlof ook uitgeput was. “Ons het reeds gesukkel om oor die weg te kom met ŉ verminderde inkomste sedert ek by die huis is. Nou sou dit regtig moeilik gegaan het sonder ŉ stabiele inkomste. Aangesien ek die hoofbroodwinner was, het ek gedink ons gaan haweloos wees.” Op 26 Julie het die man se lewe egter handomkeer verander toe hy die nuus ontvang het dat hy die boerpot in die nasionale lotery gewen het. “Nadat ek by ons plaaslike winkel was en ek gesien het ek het die wenkaartjie, het ek dadelik teruggery huis toe om die nuus met my vrou te deel. Sy was in die kombuis en toe ek vir haar sê, het ons al twee begin huil. Ons kon dit nie glo nie,” vertel die man. ŉ Tweede sarsie goeie nuus het egter op hom gewag toe hy tydens ŉ onlangse besoek aan sy dokter uitgevind het daar is geen meer teken van die kanker in sy liggaam nie. “Ek voel asof ek ŉ nuwe kans op die lewe gekry het!” sê hy. Die wengeld sal hom ook in staat stel om ŉ oogoperasie te ondergaan wat sal help om sy visie te herstel. Volgens die man beplan hy om ŉ gedeelte van sy meevaller te belê, sy geld met sy kinders te deel, vir sy kleinseun ŉ motor te koop wat hy hom belowe het en sy aftrede te geniet. Ithuba het ook finansiële advies en berading aan die man verskaf om hom die nodige kennis en hulpbronne te gee om sy nuutgevonde rykdom te hanteer.